Predkladacia správa

Po tragických udalostiach v USA EÚ vyjadrila plnú solidaritu s USA a ich občanmi a jednoznačne potvrdila svoje odhodlanie bojovať proti terorizmu, resp. spolupracovať s medzinárodným spoločenstvom v tomto úsilí. Udalosti v USA taktiež akcelerovali prijatie viacerých opatrení v rámci EÚ, a to nielen tých, ktoré súvisia s bezprostredným ohrozením krajín EÚ, ale i dlhodobých koncepčných opatrení majúcich dopad na riešenie problémov týkajúcich sa terorizmu.

Pre dosiahnutie úloh týkajúcich sa boja proti terorizmu, ktoré boli obsiahnuté v záveroch Rady ministrov pre spravodlivosť a vnútro z 20.9.2001 a týkali sa protiteroristických opatrení v oblasti vnútorných záležitostí a spravodlivosti, predkladáme návrh na zvýšenie finančných prostriedkov na rok 2002 pre Ministerstvo spravodlivosti Slovenskej republiky na realizáciu vybudovania bezpečnej elektronickej siete pre súdy v SR.
Rada ministrov pre spravodlivosť a vnútro rozhodla o urýchlení prepojenia kontaktných miest Európskej súdnej siete na bezpečnú elektronickú sieť.

Vláda svojím uznesením č.1137/2001 zo dňa 6.12.2001 v bode B.12 uložila ministrovi spravodlivosti zabezpečiť vybudovanie bezpečnej elektronickej siete pre súdy v SR s termínom realizácie 31.12.2002 a v bode B.22 uložila ministrovi spravodlivosti predložiť návrh na zvýšenie finančných prostriedkov na rok 2002, potrebných na realizáciu opatrení Akčného plánu boja proti terorizmu EÚ a rezolúcie Bezpečnostnej rady OSN č. 1373 s termínom do 1.4.2002. 

V materiáli z rokovania vlády SR č. UV-7878/2001 - Správa o rozpracovaní súboru opatrení vyplývajúcich z Akčného plánu boja proti terorizmu Európskej únie, Rezolúcie Bezpečnostnej rady OSN č. 1373 (2001) a ďalších relevantných dokumentov v podmienkach Slovenskej republiky – sú v časti II. Úloha č. 7 kvantifikované náklady na zabezpečenie vybudovania bezpečnej elektronickej siete pre súdy v SR vo výške 67 mil. Sk + 14 mil. Sk ročne.
Predkladaný materiál obsahuje podrobné rozdelenie týchto finančných prostriedkov na rok 2002 a kvantifikáciu nákladov na ďalšie roky.